amanoisuno/poetBack huggingface dataset:
次韵德麟西湖新成見懷絕句 蘇軾  西湖
壺中春色飲中仙，騎鶴東來獨惘然。猶有趙陳同李郭，不妨同泛過湖船。
再次韵德麟新開西湖 蘇軾  西湖
使君不用山鞠窮，饑民自逃泥水中。欲將百瀆起凶歲，免使甔石愁揚雄。西湖雖小亦西子，縈流作態清而丰。千夫餘力起三閘，焦陂下與長淮通。十年憔悴塵土窟，清瀾一洗啼痕空。王孫本自有仙骨，平生宿衛明光宮。一行作吏人不識，正似雲月初朦朧。時臨此水照冰雪，莫遣白髮生秋風。定須却致兩黄鵠，新與上帝開濯龍。湖成君歸侍帝側，燈花已綴釵頭蟲。
到官病倦未嘗會客毛正仲惠茶乃以端午小集石塔戲作一詩爲謝 蘇軾 
我生亦何須，一飽萬想滅。胡爲設方丈，養此膚寸舌。爾來又衰病，過午食輒噎。謬爲淮海帥，每愧厨傳缺。爨無欲清人，奉使免內熱。空煩赤泥印，遠致紫玉玦。爲君伐羔豚，歌舞菰黍節。禪窗麗午景，蜀井出冰雪。坐客皆可人，鼎器手自潔。金釵候湯眼，魚蟹亦應訣。遂令色香味，一日備三絕。報君不虛受，知我非輕啜。
雙石 蘇軾 
夢時良是覺時非，汲井埋盆故自癡。但見玉峰橫太白，便從鳥道絕峨眉。秋風與作烟雲意，曉日令涵草木姿。一點空明是何處，老人真欲住仇池。
和陶飲酒二十首  其一 蘇軾 
我不如陶生，世事纏綿之。云何得一適，亦有如生時。寸田無荆棘，佳處正在茲。縱心與事往，所遇無復疑。偶得酒中趣，空杯亦常持。
和陶飲酒二十首  其二 蘇軾 
二豪詆醉客，氣湧胸中山。漼然似冰釋，亦復在一言。嗇氣實其腹，云當享長年。少飲得徑醉，此秘君勿傳。
和陶飲酒二十首  其三 蘇軾 
道喪士失己，出語輒不情。江左風流人，醉中亦求名。淵明獨清真，談笑得此生。身如受風竹，掩冉衆葉驚。俯仰各有態，得酒詩自成。
和陶飲酒二十首  其四 蘇軾 
蠢蠕食葉蟲，仰空慕高飛。一朝傅兩翅，乃得黏網悲。啁啾同巢雀，沮澤疑可依。赴水生兩殻，遭閉何時歸。二蟲竟誰是，一笑百念衰。幸此未化間，有酒君莫違。
和陶飲酒二十首  其五 蘇軾 
小舟真一葉，下有暗浪喧。夜棹醉中發，不知枕几偏。天明問前路，已度千重山。嗟我亦何爲，此道常往還。未來寧早計，既往復何言。
和陶飲酒二十首  其六 蘇軾 
百年六十化，念念竟非是。是身如虛空，誰受譽與毀。得酒未舉杯，喪我固忘爾。倒牀自甘寢，不擇菅與綺。
和陶飲酒二十首  其七 蘇軾 
頃者大雪年，海派翻玉英。有士常痛飲，饑寒見真情。牀頭有敗榼，孤坐時一傾。未能平體粟，且復澆腸鳴。脫衣裹凍酒，每醉念此生。
和陶飲酒二十首  其八 蘇軾 
我坐華堂上，不改麋鹿姿。時來蜀岡頭，喜見霜松枝。心知百尺底，已結千歲奇。煌煌凌霄花，纏繞復何爲。舉觴酹其根，無事莫相羈。
和陶飲酒二十首  其九 蘇軾 
芙蓉在秋水，時節自闔開。清風亦何意，入我芝蘭懷。一隨采折去，永與江湖乖。斷絲不復續，斗水何足栖。不如玉井蓮，結根天池泥。感此每自慰，吾事幸不諧。醉中有歸路，了了初不迷。乘流且復逝，抵曲吾當回。
和陶飲酒二十首  其一○ 蘇軾 
籃輿兀醉守，路轉古城隅。酒力如過雨，清風消半途。前山正可數，後騎且勿驅。我緣在東南，往寄白髮餘。遥知萬松嶺，下有三畝居。
和陶飲酒二十首  其一一 蘇軾 
民勞吏無德，歲美天有道。暑雨避麥秋，溫風送蠶老。三咽初有聞，一溉未濡槁。詔書寬積欠，父老顔色好。再拜賀吾君，獲此不貪寶。頹然笑阮籍，醉几書謝表。
和陶飲酒二十首  其一二 蘇軾 
我夢入小學，自謂總角時。不記有白髮，猶誦論語辭。人間本兒戲，顛倒略似茲。惟有醉時真，空洞了無疑。墜車終無傷，莊叟不吾欺。呼兒具紙筆，醉語輒錄之。
和陶飲酒二十首  其一三 蘇軾 
醉中雖可樂，猶是生滅境。云何得此身，不醉亦不醒。癡如景升牛，莫保尻與領。黠如東郭𠬍，束縛作毛穎。乃知嵇叔夜，非坐虎文炳。
和陶飲酒二十首  其一四 蘇軾 
我家小馮君，天性頗醇至。清坐不飲酒，而能容我醉。歸休要相依，謝病當以次。豈知山林士，骯髒乃爾貴。乞身當念早，過是恐少味。
和陶飲酒二十首  其一五 蘇軾 
去鄉三十年，風雨荒舊宅。惟存一束書，寄食無定迹。每用愧淵明，尚取禾三百。頎然六男子，粗可傳清白。於吾豈不多，何事復歎息。
和陶飲酒二十首  其一六 蘇軾 
嘵嘵六男子，絃誦各一經。復生五丈夫，戢戢丁欲成。歸田了門戶，與國充踐更。普兒初學語，玉骨開天庭。淮老如鶴雛，破殻已長鳴。舉酒屬千里，一歡愧凡情。
和陶飲酒二十首  其一七 蘇軾 
淮海雖故楚，無復輕揚風。齋厨聖賢雜，無事時一中。誰言大道遠，正頼三杯通。使君不夕坐，衙門散刀弓。
和陶飲酒二十首  其一八 蘇軾 
何人築東臺，一郡坐可得。亭亭古浮圖，獨立表衆惑。蕪城閱興廢，雷塘幾開塞。明年起華堂，置酒弔亡國。無令竹西路，歌吹久寂默。
和陶飲酒二十首  其一九 蘇軾 
晁子天麒麟，結交未及仕。高才固難及，雅志或類己。各懷伯業能，共有丘明恥。歌呼時就君，指我醉鄉里。吳公門下客，賈誼獨見紀。請作鵩鳥賦，我亦得坎止。行樂當及時，綠髮不可恃。
和陶飲酒二十首  其二○ 蘇軾 
蓋公偶談道，齊相獨識真。頹然不事事，客至先飲醇。當時劉項罷，四海瘡痍新。三杯洗戰國，一斗消强秦。寂寞千載後，陽公嗣前塵。醉卧客懷中，言笑徒多勤。我時閱舊史，獨與三人親。未暇餐脫粟，苦心學平津。草書亦何用，醉墨淋衣巾。一揮三十幅，持去聽坐人。
次韵范淳甫送秦少章 蘇軾 
宿緣在江海，世網如予何。西來庾公塵，已濯長淮波。十年淮海人，初見一麥禾。但欣爭訟少，未覺舟車多。秦郎忽過我，賦詩如卷阿。句法本黄子，二豪與揩磨。嗟我久離羣，逝將老西河。後生多名士，欲薦空悲歌。小范真可人，獨肯勤收羅。瘦馬識醁耳，枯桐得雲和。近聞館李生，病鶴借一柯。贈行苦說我，妙語慰蹉跎。西羌已解仇，烽火連朝那。坐籌付公等，吾將寄潛沱。